Jeremy Riddle

RESET

NÁVRAT DO SRDCA CHVÁLY

A K ŽIVOTU NEROZDELENEJ LÁSKY

Ukážka z elektronickej knihy

© Redemptoristi – Slovo medzi nami, 2021

© Jeremy Riddle, 2021

Preklad © Lukáš Vaník, 2021

ISBN 978-80-8193-040-9

Vytvorenie elektronickej verzie Dibuk, s. r. o., 2021

VENOVANIA

Túto knihu venujem…

… svojim deťom Rebeke, Levimu, Faith, Claire a Josephovi. Nech každý z vás nesie túto moju výzvu ďalej a horí láskou k Pánovi. Nech horíte pre čistotu chvály s ešte väčšou horlivosťou, než som kedykoľvek horel ja sám, a nech nesiete Božie meno národom. Veľmi vás ľúbim.

… svojej žene Katie. Tvoja láska a priateľstvo ma očisťovali, obrusovali, pretavovali, budovali a pretvárali na muža, akým som dnes. Bez teba by táto kniha nevznikla. Milujem ťa.

… svojmu otcovi Edwinovi a svojej mame Debore. Položili ste veľmi silné a nádherné základy čistoty a chvály v mojom živote. Som veľmi rád, že sme mohli spolu pracovať na tejto knihe a že ste mohli byť svedkami toho, ako prišla do cieľa. Ďakujem vám.

… svojim vedúcim a priateľom Alanovi a Kathryn Scottovcom. Svätosť vášho života a vaša múdrosť zmenili môj život. Bez vás, bez vašej spolupráce a dohľadu by bola táto kniha oveľa tenšia a povrchnejšia. Ďakujem.

… svojim priateľom a spolupracovníkom Jen Miskovovej a Kieranovi De la Harpe. Vy ste viac než editori: vy ste toto dielo formovali a prispievali ste doň. Som hlboko vďačný za vašu láskyplnú námahu. Ďakujem vám.

… svojim priateľom a brazílskym bratom Cristianovi Redemu a Mateusovi Mainhardovi. Ďakujem vám za každú administratívnu, editorskú a nahrávaciu prácu na tejto knihe a tiež za prorocké povzbudzovanie na ceste. Konečne sme to dotiahli do konca! Ďakujem.

PREDSLOV

BOHUŠ ŽIVČÁK

Moja manželka má pri pozeraní filmov jednu zásadu – mali by byť „podľa skutočného príbehu“, ináč to pre ňu nemá význam.

Myslím, že každý z nás tak trochu hľadá skutočný, pravdivý príbeh. Nechceme byť oklamaní.

Doteraz si pamätám dojmy, ktoré ma naplnili, keď som pred šesnástimi rokmi prvýkrát počul pieseň Sweetly broken (Nežne zlomený). Hovoril som si: „Kto je ten chlap, ktorý ako protestant napísal pieseň o ovocí kríža?“ Slová piesne som nemohol rozdýchať takmer rok. Začal som pátrať po autorovi s neznámym menom Jeremy Riddle.

Čím viac som ho objavoval a čím viac jeho piesní som počúval, tým viac som tušil, že tento mladý worship líder objavil výnimočný prameň zvelebenia. Chcel som stoj čo stoj zistiť, či to, čo spieva, myslí vážne – či je to „podľa skutočného príbehu“. Nerád by som po rokoch zistil, že autor takej piesne bol len prázdny, aj keď dobrý remeselník...

Boh vzal moje bláznivé túžby vážne – bláznivé preto, že Jeremy vtedy žil doslova na druhom konci planéty (Redding je od Podolínca vzdialený takmer 9500 km vzdušnou čiarou) spolu s rodinou v karavane!!! Moje snahy napísať mu e-mail boli asi také reálne ako dohodiť kameňom do Kyjeva. 

Udial sa však malý zázrak a Jeremy prijal pozvanie na Bratislavské misie v roku 2010. Tam sme sa prvýkrát osobne stretli, no pre tohto plachého muža to bol až príliš veľký kultúrny šok – zo slnečnej Kalifornie do postkomunistickej Európy a doprostred katolíckeho sveta.

Keď som o rok nato vystúpil úplne stratený na malom letisku v Reddingu uprostred búrky, bolo mi do plaču. Kam som sa to len vytrepal z malého trojtisícového mestečka v slovenských horách Pánu Bohu za chrbtom? Jediné, čo som mal, bola Jeremyho e-mailová adresa...

Ale stretli sme sa! A ja som spoznal jeho rodinu, jeho spoločenstvo a za tie roky aj jeho srdce.

ÁNO – táto kniha je podľa skutočného príbehu!

Je to príbeh muža, ktorý dokázal opustiť pre Božie kráľovstvo všetko – a nie raz. Prežiť v karavane dva roky s troma deťmi len preto, že vykročíš za Božím hlasom ako Abrahám, hoci nevieš kam – na to treba nielen odvahu, ale aj vášeň a kus zdravej viery.

Hoci sa odvtedy veľa zmenilo a Jeremy precestoval svet a prespieval mnohé pódiá, stále ostal tým plachým a veľmi úprimným mužom, ktorý sa na nič nehrá. Jeho piesne odhaľujú čosi z tohto výnimočného srdca. Preto som sa veľmi tešil na jeho knihu.

Jeremy možno nie je svetovým spisovateľom, ale táto kniha je výkrikom srdca. Je volaním muža, ktorý horí pre Božie veci a pre jeho nevestu. Ak niekto rozumie súčasnému zvelebeniu, tak je to Jeremy. Netvrdím, že je jediný, ale je jedným z nemnohých, ktorí žijú v skutočnom spoločenstve, ktorým leží na srdci cirkev a jej vrásky.

Som nadšený, že sa aj na Slovensku na rôznych miestach otvorili studne zvelebenia a chvály a že mladí aj starí čoraz viac túžia vyspievať svoje srdcia Ježišovi. Áno, je pravda, že sám Otec hľadá takých ctiteľov, ktorí sa mu budú klaňať v duchu a v pravde. Aj na Slovensku.

Máme to v krvi! Vždy sme dokázali vyspievať svoj život v piesni a v tanci. Preto potrebujeme hľadať pravdu, lebo pravda nás oslobodí pre väčšie veci. Jeho pravda nás oslobodí pre slávu Božích synov a dcér. Nepokazme svoje srdcia svetáckosťou a neúprimnosťou.

Sme na ceste chvály, ktorá v nás oslobodí srdcia Božích detí.

Bohuš Živčák,

vedúci spoločenstva Rieka života, Podolínec

PREDSLOV

MARIAN LIPOVSKÝ

V čase, keď som objavil gitaru, sa slová ako chvály, uctievanie alebo dokonca „worship“ vôbec nepoužívali. Vtedy som len pribehol zo školy domov, kľakol si ku gauču a vylieval Bohu svoje srdce s nenaladiteľnou gitarou a „osobitým spevom“. Dostali zabrať nielen hlasivky, rodina a všetci susedia v bytovke, ale asi aj anjel-zvukár, ktorý môj „live worship“ musel mixovať pre „nebo“. Ale boli to krásne, úprimné, hlboké chvíle plné vďačnosti, plaču z pádov, túžob vyspievať Pánu Ježišovi, aký je mi vzácny…

Rozdiel oproti dnešku bol aj v tom, že byť vedúcim chvál bolo viac nepopulárne ako populárne. Naše „ploské gitary s transformátorom“, zachmúrené tváre sledujúce nás z prvej lavice nášho spoločenstva a zástup „bohuznámych“ čakajúcich po chválach na kapelu, aby nám vyjadrili, aké je to nesprávne a neteologické spievať Bohu takéto piesne, to bol nezaplatiteľný, neskutočne kvalitný výchovný proces, vysoká škola pokory a lásky.

Jeremy v tejto výnimočnej knihe nádherne opisuje svoju vysokú školu, ktorou si musel prejsť on sám, svoj príbeh a reset svojich nastavení. Návrat k srdcu chvály, k tomu, o čom to naozaj je, na čom Otcovi naozaj záleží. Ozajstnosť, úprimnosť srdca, jednoduchosť a pritom excelentnosť v uctievaní ako reakcia na ponúknutú možnosť uctievať dokonalého Boha čo najdokonalejším spôsobom, ktorý je však aj tak, v porovnaní s ním, stále nedokonalým.

To, čo videl a zažíval v bohatom západnom svete, tie nekonečné možnosti kvalitnej produkcie, reklamy a biznisu, túžby ľudí byť za každú cenu výnimočný, odlišný v každej šou, to je ohromné lákadlo, ktoré chce odviesť srdce od podstaty uctievania.

Krásne opisuje nebezpečenstvo uctievania, kde nám ide len o atmosféru a atraktívny playlist piesní, ktoré by sa páčili a uspokojili ľudí. Nebezpečenstvo toho, že to oni nám budú meradlom, ako dobre sme viedli modlitbu chvál a ako na to reagovali.

To všetko môže pokaziť hĺbku pravdy, že Boh je stred vesmíru, že všetko sa naozaj točí len a len okolo Pána Ježiša, skrze ktorého a pre ktorého to bolo všetko stvorené!

Mal som privilégium privítať Jeremyho u nás doma na Slovensku, pozdraviť sa s ním osobne v Amerike a takmer pol roka zažívať, ako viedol modlitbu chvál v jeho spoločenstve. Počúval som jeho srdce, nádej a aj pochybnosti o sebe…, a preto verím v úprimnosť tejto knihy. Zdôrazňuje pravdy, ktoré má aj v srdci, nielen v ústach. Pravdy ako: „láska a čistota je základ vedúceho chvál“, „chvály v tvojej izbičke vedú k pódiu“, „vedúci chvál zomiera sebe, aby bolo vidieť Krista“, „duchovná moc neprúdi cez mocných ľudí, ale cez tých, čo sa poddali Bohu“, „Božie slovo, láska a pravda sa nikdy nerozvedú“… a mnoho ďalších vzácnych skúseností.

Spievať nebeskému Ockovi nádherné melódie, viesť ľudí do chvál a uctievať ho spolu s nimi je neopísateľne krásna, nádherná a naplňujúca skúsenosť. Byť okolo Kráľa kráľov a zažívať jeho prítomnosť je niečo, po čom celé stvorenstvo túži, či si to uvedomuje alebo nie. A o tom je a aj bude celá večnosť.

Kto to zažil, ten vie, o čom hovorím, a nikdy by už túto skutočnosť nevymenil za nič iné. Byť v Božej prítomnosti, zažívať jeho vznešenosť, slávu a priateľstvo je drahokam, ktorý sa nedá opísať a ani zaplatiť. A úplne nad náš rozum je to, že on po nás túži ešte viac ako my po ňom! Nepochopiteľná, extravagantná láska bez hraníc ku každému z nás. Boh tak miloval teba a mňa, že dal svojho jednorodeného Syna za nás, aby nikto, kto v neho uverí, nezahynul, ale mal večný život (Jn 3, 16).

Kde chýba táto premáhajúca skutočnosť, je vedenie chvál síce možno krásna harmónia tónov a rytmu, kvalitne vymyslený a zahraný aranž piesne, dobrý výkon speváka, krásny dizajn pódia a nabitá atmosféra, ale v podstate len koncert.

Žehnám, nech nám táto kniha pomôže zresetovať všetko, čo nie je v súlade s Otcovým srdcom. Nech sme ako pôda pripravená na preoranie. A nech pomôže povstať novým uctievačom, ktorí nekompromisnou svätosťou, pokorou, excelentnosťou v najlepšom výkone, aký sú schopní podať, kvalitným prevedením a technikou, ale pritom prvým miestom pre Pána Ježiša budú viesť a meniť zástupy v našej krajine. Toto je ten správny čas.

Marian Lipovský,

vedúci kapely Timothy a Timothy Worship Centra

Koniec ukážky